[{"text_idx": "#000009", "text": "Euskadiko enpresa txiki eta ertainentzako Eusko Jaurlaritzaren 2023 laguntzen plana"}, {"text_idx": "#000012", "text": "GAIA klusterreko 315 enpresek % 7,5 gehiago fakturatu zuten 2022an"}, {"text_idx": "#000013", "text": "\u00b7 I+Gko inbertsioa % 11 hazi zen 2022an, 169M \u20ac-tan kokatuz; esportazioen zifra, berriz, 2.850M \u20ac-tan kokatu zen iaz, hau da, % 9ko hazkundea 2021eko datuekin alderatuta."}, {"text_idx": "#000014", "text": "\u00b7 Gaur goizean Bilbon egindako prentsaurrekoan nabarmendu den bezala, Euskadiko Ezagutzaren eta Teknologiaren Industrien sektorearen historiako daturik onenak dira."}, {"text_idx": "#000015", "text": "\u00b7 315 enpresa biltzen dituen GAIA Klusterrak bihar, ekainak 1, Bilboko Euskalduna Jauregian egingo du bere Batzar Nagusia eta 40. urteurrena ospatzeko ekitaldia."}, {"text_idx": "#000016", "text": "\u201cGaur aurkezten ditugun emaitzek gure sektorea eta GAIA klusterra gure ekonomiaren erreferente gisa sendotzen dituzte, eta datozen urteetan hazkundearen oinarri izango diren eredu eta tresnak babesten jarraitzera animatzen gaituzte. Gurea bezalako sektore bat izatea, etorkizuna eraikitzeko beharrezkoa den ezagutza eta teknologia eskainiko dituena, aparteko lehia-balioa da, enpresei eta erakundeei eskaintzen dieguna. Sektorea prest dago, eta herrialdea ere bai. Gauza berriak egiteko garaia da \u201c."}, {"text_idx": "#000018", "text": "Iriondok, era berean, pertsonek sektorearen garapenerako eta aurrerapenerako duten garrantzia azpimarratu du. Premiazkoa da dinamika berriak abian jartzea talentua erakartzeko, garatzeko eta mantentzeko. Urteak daramatzagu hori esaten, eta gaur egun inork ez du zalantzan jartzen. Espezializazioko profil profesionalik ez badugu, sektoreak hazkunde-arazo larriak izango ditu, eta gainerako sektoreak kaltetuko dira beraien trantsizio digitalean\u201c, esan du."}, {"text_idx": "#000020", "text": "Lanari dagokionez, 23.600 profesional inguru daude kontratupean, hau da, 1.350 langile berri baino gehiago eta 2021eko datuekin alderatuta %6.2 gehiago. Zortzigarren urtea da jarraian profesional kopuruak gora egiten duela, nahiz Klusterrak eskaintzaren eta eskariaren arteko desoreka nabarmentzen duten sektorearen hazkunderako faktore mugatzaile gisa. Hala ere, 2023an % 5eko hazkundea aurreikusten da enpleguan."}, {"text_idx": "#000021", "text": "GAIAko arduradunen iritziz, enpresek etorkizunarekiko duten konpromisoa adierazten duen beste datu bat I+Gko inbertsioa da, 2022an 169M \u20ac-ra iritsi baitzen; % 11ko hazkundea da aurreko urtearekin alderatuta. Igoera hori teknologia gaitzaileen (IOT, Adimen Artifiziala, Esperientzia Adimena eta Zibersegurtasuna) aldeko sektore-apustu argi baten emaitza da, eta teknologia horiek sektoreak eskaintzen dituen irtenbide eta sistema guztietan dituzten premiei buruzko ikuspegi aurreratu baten ondorioa, adierazi dutenez. Klusterraren aurreikuspenen arabera, I+Gko inbertsioa % 10 inguru handituko da 2023an."}, {"text_idx": "#000022", "text": "Fakturazioari dagokionean, 6.140M\u20ac-koa izan zen, %7,5eko hazkundea da hori 2021eko negozio-zifrarekin alderatuta. Hurrengo urteetarako aurreikuspena fakturazioak igotzen jarraituko duela da, batez ere, sektoreak hiru trantsizioen garapenean (digitala, ekologikoa eta sozioekonomikoa) duen rolaren ondorioz. Horiek suspertze ekonomikoaren motorra dira."}, {"text_idx": "#000023", "text": "Sektorearen esportazioen zifra 2.580M \u20ac-tan kokatu da, eta hori % 9ko hazkundea da aurreko urtearekin alderatuta, eta alderdi horretan eragin zuzena izan du covid osteko merkatuen irekierak eta euro-dolar parekotasunak. GAIAk aurreikusten du nazioartekotzeak hazten jarraituko duela datozen urteetan, espezializazioaren eta sektoreko konponbideen lehiakortasunaren eta \u201cdatuaren ekonomiaren\u201d garapenaren ondorioz."}, {"text_idx": "#000024", "text": "GAIAko Zuzendaritza Batzordetik azpimarratu dutenez, datuak positiboak eta ilusioz beteak badira ere, \u201cesparru batzuk garatu behar dira modu integratzaileago, eraginkorrago eta iraunkorrago batean lan egiteko\u201c. Ildo horretan, teknologia eta balio-kate sektoriala indartzeko beharraz aritu da. Lehentasuna du teknologiaren eskaintza azkartzea eta indartzea, ETEen eraldaketa digitala errazteko. Gainera, estrategikoa da Euskadin mikroelektronika indartzea, Europarekin batera, eta abangoardiako hardwarea diseinatzeko eta jabetza intelektuala babesteko aukera emango diguten zerbitzu eta azpiegitura berriak sortzea."}, {"text_idx": "#000025", "text": "Era berean, adierazi dute funtsezkoa dela \u201cdatuen ekonomian trebatzea eta esperimentatzea\u201d, bai eta teknologia kuantikoen transferentzia eta espezializazioa garatzea ere, batez ere \u201cindustria-ingurune batean erabiltzeko aukera kontuan hartzeko\u201d. Azkenik, merkatu globalago eta bizkorrago batean lehiatzeko lan- eta lankidetza-garapenerako dinamika berriak sortzeko premia \u201clarria\u201d aipatu dute."}, {"text_idx": "#000026", "text": "Batzar Orokorra eta GAIAren 40. urteurrena"}, {"text_idx": "#000030", "text": "Laguntza berriei buruzko azken orduko albisteak"}, {"text_idx": "#000037", "text": "Bulego nagusia:Alda. Urquijo 36 4a planta 48011 BilbaoTel. 94 403 70 00info@spri.eus"}]